ΚΑΝΟΝΙΣΜΟΣ (ΕΟΚ) αριθ. 460/79 ΤΟΥ ΣΥΜΒΟΥΛΙΟΥ της 5ης Μαρτίου 1979 περί της αμέσου συνεργασίας των αρμοδίων αρχών των Κρατών Μελών για την απένταξη των οίνων ποιότητος που παράγονται εντός καθορισμένων περιοχών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς(1), και ιδίως το άρθρο 64 παράγραφος 2,

την πρόταση της Επιτροπής,

Εκτιμώντας:

ότι, δυνάμει του άρθρου 64 παράγραφος 2 του κανονισμού (ΕΟΚ) αριθ. 337/79, συντρέχει λόγος να θεσπισθούν τα απαραίτητα μέτρα για την εξασφάλιση ομοιομόρφου εφαρμογής των κοινοτικών διατάξεων στον αμπελοοινικό τομέα και ιδίως για θέματα των οίνων που υπόκεινται στον κανονισμό- (ΕΟΚ) αριθ. 338/79 του Συμβουλίου της 5ης Φεβρουαρίου 1979 περί θεσπίσεως ειδικών διατάξεων σχετικών με τους οίνους ποιότητος που παράγονται εντός καθορισμένων περιοχών(2)- ότι το άρθρο 16 παράγραφος 6 του κανονισμού (ΕΟΚ) αριθ. 338/79 προβλέπει ότι η απένταξη ενός v.q.p.r.d. δεν δύναται να γίνει στο στάδιο του εμπορίου παρά μόνο στην περίπτωση όπου μια αλλοίωση, που διαπιστώθηκε κατά τη διάρκεια της παλαιώσεως, της αποθηκεύσεως ή της μεταφοράς, εξασθένησε ή μετέβαλε τα χαρακτηριστικά του εν λόγω v.q.p.r.d.-

ότι ενδείκνυται λοιπόν να γίνεται απένταξη ενός v.q.p.r.d., που ευρίσκεται στην επικράτεια ενός άλλου Κράτους Μέλους από εκείνο εκ του οποίου προέρχεται, από την αρμοδία αρχή του τελευταίου τούτου Κράτους Μέλους- ότι για το σκοπό αυτό; συντρέχει λόγος να εξασφαλισθεί άμεση συνεργασία των αρμοδίων αρχών που είναι επιφορτισμένες από τα Κράτη Μέλη με τον έλεγχο της παραγωγής και της εμπορίας των v.q.p.r.d.- ότι είναι αναγκαίο να θεσπισθούν οι κανόνες γι' αυτή τη συνεργασία- ότι, εν τούτοις, για να απλοποιηθεί η διοικητική εργασία των Κρατών Μελών, πρέπει να επιτρέπουν στην αρμόδια αρχή τους Κράτους Μέλους στην επικράτεια του οποίου ευρίσκεται ο εν λόγω v.q.p.r.d. σε μικρή ποσότητα, να δύναται να προβαίνει αυτή η ίδια στην απένταξη αυτής της ποσότητος-

ότι για να διευκολύνεται η εργασία των Κρατών Μελών, πρέπει να συντονίζεται η συνεργασία των αρχών που είναι επιφορτισμένες με τον έλεγχο της παραγωγής και της εμπορίας των v.q.p.r.d. σύμφωνα με τους κανόνες που προβλέπονται από τον κανονισμό (ΕΟΚ) αριθ.359/79 του Συμβουλίου της 5ης Φεβρουαρίου 1979 περί αμέσου συνεργασίας των επιφορτισμένων απο τα Κράτη Μέλη αρχών με τον έλεγχο της τηρήσεως των κοινοτικών και εθνικών διατάξεων στον αμπελοοινικό τομέα(3)-

ότι ορισμένα διοικητικά και τεχνικά θέματα της αμέσου συνεργασίας μεταξύ των αρμοδίων αρχών των διαφόρων Κρατών Μελών πρέπει να ρυθμισθούν σύμφωνα με τους κοινοτικούς κανονισμούς- ότι είναι συνεπώς αναγκαίο να προβλεφθεί ο καθορισμός των λεπτομερειών εφαρμογής-

ότι συντρέχει λόγος να προβλεφθεί η δυνατότητα να επιφέρουν τροποποιήσεις στο προβλεπόμενο καθεστώς απεντάξεως λαμβανομένης υπόψη μιας εκθέσεως που θα συνταχθεί απο την Επιτροπή, βάσει της εμπειρίας που θα αποκτηθεί κατά την εφαρμογή του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει μέτρα που αφορούν τις σχέσεις, τις οποίες οι αρχές που είναι επιφορτισμένες απο τα Κράτη Μέλη, με τον έλεγχο της παραγωγής και της εμπορίας των v.q.p.r.d., διατηρούν μεταξύ τους και με την Επιτροπή για τη ρύθμιση της απεντάξεως των v.q.p.r.d. που προβλέπεται στο άρθρο 16 παράγραφος 6 του κανονισμού (ΕΟΚ) αριθ. 338/79.

Άρθρο 2

1. Η αρμόδια αρχή του Κράτους Μέλους, επί του γεωγραφικού εδάφους του οποίου ευρίσκεται ένας v.q.p.r.d. του οποίου τα χαρακτηριστικά έχουν αλλοιωθεί κατά τέτοιο τρόπο ώστε να είναι δεκτικός απεντάξεως, πληροφορεί περί τούτου την αρμόδια αρχή του Κράτους Μέλους καταγωγής, το οποίο έχει το αποκλειστικό δικαίωμα να αποφασίζει για την απένταξη του εν λόγω v.q.p.r.d.

Αυτή η ανταλλαγή πληροφοριών δύναται να συμπληρωθεί δια:

- της αποστολής δειγμάτων σε ένα επίσημο εργαστήριο του Κράτους Μέλους καταγωγής-

- της συνδρομής ενός ειδικευμένου εμπειρογνώμονος του εν λόγω Κράτους Μέλους στις ενέργειες ελέγχου-

- της συμμετοχής σε συντονισμένες εξετάσεις των διαφόρων Κρατών Μελών-

- της επαληθεύσεως της συντάξεως των εγγράφων και των ενδείξεων στα βιβλία, που έχουν προβλεφθεί κατ' εφαρμογή του άρθρου 53 του κανονισμού (ΕΟΚ) αριθ. 337/79.

Εν τούτοις, όταν ο εν λόγω v.q.p.r.d. έχει υποστεί επίσημη υποχρεωτική αναλυτική και οργανοληπτική εξέταση στο Κράτος Μέλος καταγωγής, αυτή η ανταλλαγή πληροφοριών συμπληρώνεται με την αποστολή ενός δείγματος του εν λόγω v.q.p.r.d.-όταν πρόκειται για ένα v.q.p.r.d. που περιέχεται σε δοχείο των 60 λίτρων ή ολιγότερο, το δείγμα είναι εφοδιασμένο με την ετικέττα με την οποία ο οίνος αυτός έχει τεθεί σε κυκλοφορία.

2. Η αρμόδια αρχή, στην οποία απευθύνεται η αίτηση, πληροφορεί την αιτούσα αρμόδια αρχή για την απόφασή της σχετικά με την απένταξη, στο συντομότερο δυνατό χρόνο.

3. Όταν η συνολική ποσότητα του εν λόγω οίνου δεν υπερβαίνει τα δύο εκατόλιτρα, η αρμόδια αρχή του Κράτους Μέλους, επί του γεωγραφικού εδάφους του οποίου ευρίσκεται ένας v.q.p.r.d., του οποίου τα χαρακτηριστικά έχουν αλλοιωθεί κατά τέτοιο τρόπο ώστε να είναι δεκτικός απεντάξεως, δύναται να αποφασίσει η ίδια για την απένταξη του οίνου τούτου.

4. Κάθε ενδιαφερόμενο φυσικό ή νομικό πρόσωπο ή ομάδα προσώπων, που τους αφορά μια απόφαση κατά την έννοια των παραγράφων 2 ή 3, δύναται να ζητήσει την αναθεώρηση της αποφάσεως αυτής παρά των αρμοδίων αρχών του Κράτους Μέλους επι του γεωγραφικού εδάφους του οποίου ευρίσκεται ο εν λόγω v.q.p.r.d. Εφ' όσον η αρχή κρίνει την αίτηση μιας τέτοιας αναθεωρήσεως ως βάσιμη, η αρμοδία αρχή αυτή απευθύνεται στην αρμοδία αρχή του Κράτους Μέλους από το οποίο κατάγεται ο εν λόγω v.q.p.r.d., ζητώντας απο αυτή να αναθεωρήσει την απόφαση της ή προβαίνει αυτή η ίδια, στην περίπτωση που αναφέρεται στην παράγραφο 3, σε μια τέτοια αναθεώρηση.

5. Η συνεργασία μεταξύ των αρμοδίων αρχών που αναφέρονται στο παρόν άρθρο πραγματοποιείται κατά τους κανόνες που προβλέπονται στον κανονισμό (ΕΟΚ) αριθ. 359/79.

Άρθρο 3

1. Λεπτομέρειες εφαρμογής του παρόντος κανονισμού θεσπίζονται δια:

- της ανταλλαγής πληροφοριών, λαμβανομένης υπόψη της αναγκαιότητος μιας ταχείας πληροφορήσεως,

- της δειγματοληψίας και αποστολής δειγμάτων από την αιτούσα αρμόδια αρχή, καθώς και της αναλήψεως των δαπανών αναλύσεως από αυτή την ίδια αρχή,

- της αναλήψεως από την αιτούσα αρμόδια αρχή των εξόδων παρεμβάσεως ενός ειδικευμένου εμπειρογνώμονος σε ένα Κράτος Μέλος εκτός εκείνου στην υπηρεσία του οποίου ευρίσκεται.

2. Κάθε Κράτος Μέλος γνωστοποιεί στην Επιτροπή, το αργότερο μέχρι την 30ή Απριλίου 1979, τις αρμόδιες αρχές οι οποίες εξουσιοδοτούνται να πραγματοποιούν την απένταξη ενός v.q.p.r.d.

Η Επιτροπή εξασφαλίζει τη δημοσίευση του ονόματος και της διευθύνσεως αυτών των αρμοδίων αρχών στο πλαίσιο των λεπτομερειών εφαρμογής.

3. Τα Κράτη Μέλη τα οποία έχουν προβεί σε απένταξη ορισμένων v.q.p.r.d. κατά τη διάρκεια ενός έτους διαβιβάζουν στην Επιτροπή και στα Κράτη Μέλη καταγωγής των εν λόγω v.q.p.r.d., το αργότερο μέχρι την 31η Μαρτίου του επομένου έτους, μία γνωστοποίηση που ορίζει επακριβώς τους όγκους ενός εκάστου, των v.q.p.r.d. που έχουν απενταχθεί.

Άρθρο 4

Το Συμβούλιο αποφασίζει με ειδική πλειοψηφία, προτάσει της Επιτροπής, πριν από την 30ή Απριλίου 1981, λαμβάνοντας υπόψη μια έκθεση που θα συνταχθεί απο την Επιτροπή βάσει της εμπειρίας που θα αποκτηθεί κατά την εφαρμογή του παρόντος κανονισμού, περί των ενδεχομένων τροποποιήσεων του τελευταίου τούτου.

Άρθρο 5

Ο παρών κανονισμός αρχίζει να ισχύει την τρίτη ημέρα απο τη δημοσίευση του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Μαΐου 1979, εξαιρέσει του άρθρου 3 παράγραφος 2 το οποίο εφαρμόζεται από της θέσεώς του εν ισχύι.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 5 Μαρτίου 1979.

Για το Συμβούλιο

Ο Πρόεδρος

P. MEHAIGNERIE

(1) ΕΕ αριθ. N 54 της 5.3.1979, σ.1.

(2) ΕΕ αριθ. N 54 της 5.3.1979, σ.48.

(3) ΕΕ αριθ. N 54 της 5.3.1979, σ.136.